b'\n_START_ARTICLE_\nSinitta\n_START_PARAGRAPH_\nSinitta Renet Malone (19. lokakuuta 1963 Seattle, Washington, Yhdysvallat) on yhdysvaltalaisbrittil\xc3\xa4inen laulaja ja n\xc3\xa4yttelij\xc3\xa4. H\xc3\xa4nen hittilevytyksi\xc3\xa4\xc3\xa4n ovat muun muassa Toy Boy, G.T.O. sek\xc3\xa4 Cruising. Sinitta oli suosionsa huipulla 1980-luvun lopulla, jolloin h\xc3\xa4net tunnettiin ensisijaisesti tuottajien Stock Aitken Waterman laulajana. H\xc3\xa4n on esiintynyt my\xc3\xb6s useissa musikaaleissa.\n_START_SECTION_\nLapsuus ja nuoruus\n_START_PARAGRAPH_\nSinitta Malone oli koulunsa ainoa tummaihoinen tytt\xc3\xb6. H\xc3\xa4n kertoo olleensa "luokan klovni" ja "viihdytt\xc3\xa4j\xc3\xa4". Grease-elokuva vaikutti nuoren Sinittan p\xc3\xa4\xc3\xa4t\xc3\xb6kseen ryhty\xc3\xa4 seuraamaan sukulaistensa jalanj\xc3\xa4lki\xc3\xa4 viihdeteollisuuteen. H\xc3\xa4nen \xc3\xa4itins\xc3\xa4 on laulaja Miquel Brown ja t\xc3\xa4tins\xc3\xa4 laulaja Amii Stewart._NEWLINE_Koreografi Gillian Gregory kiinnitti Sinittan Francinen osaan yhdysvaltalaisessa elokuvassa Shock Treatment vuonna 1981. T\xc3\xa4m\xc3\xa4n j\xc3\xa4lkeen Sinitta esiintyi er\xc3\xa4iss\xc3\xa4 musikaaleissa Lontoon lavoilla. Tulevina vuosina h\xc3\xa4n sai yh\xc3\xa4 uusia rooleja esityksiss\xc3\xa4 Lontoon West Endiss\xc3\xa4. H\xc3\xa4n oli mukana muun muassa musikaaleissa Street Angels, Cats, Mutiny ja Hair. Vuonna 1986 Sinittalla oli sivuosa intiaanineitona elokuvassa Foreign Body.\n_START_SECTION_\nSooloartistina\n_START_PARAGRAPH_\nSinittan ensimm\xc3\xa4inen soololevytys oli Never Too Late Magnate Records -yhti\xc3\xb6lle. Laulun mixasi tuottaja Jellybean. Sit\xc3\xa4 seurasi kappale I Could Be. H\xc3\xa4n alkoi saada runsaasti ty\xc3\xb6teht\xc3\xa4vi\xc3\xa4 taustalaulajana. Ennen varsinaista soolouraansa h\xc3\xa4n lauloi my\xc3\xb6s muun muassa mainoss\xc3\xa4velmi\xc3\xa4. Laulajattaren ensimm\xc3\xa4inen hittisingle oli So Macho. Kappaleen tuottivat J.G. Hargreaves ja Mick Parker. Vuonna 1987 Sinitta levytti joukon singlej\xc3\xa4 tuottajakolmikko Stock Aitken Watermanin (SAW) johdolla: Toy Boy, G.T.O. ja Cross My Broken Heart olivat hittej\xc3\xa4 ymp\xc3\xa4ri Eurooppaa. Ne julkaistiin albumilla Sinitta (1988). Sinitta lopetti esiintymisen musikaaleissa ja alkoi keikkailla maailmalla. Euroopan lis\xc3\xa4ksi h\xc3\xa4nen laulunsa menestyiv\xc3\xa4t Yhdysvalloissa, Japanissa sek\xc3\xa4 Australiassa._NEWLINE_Vuonna 1989 ilmestyneell\xc3\xa4 Wicked-albumilla julkaistiin yksi SAW-tuotanto: I Don\'t Believe in Miracles. Samalla albumilla oli useita uusia tulkintoja 1970-luvun hiteist\xc3\xa4, kuten Right Back Where Started From, Hitchin\' a Ride sek\xc3\xa4 Love on the Mountain Top. Tuottajina olivat Ralf Ren\xc3\xa9 Mau\xc3\xa9 sek\xc3\xa4 Phil Harding._NEWLINE_SAW:n vaikutus hiipui 1990-luvulla ja my\xc3\xb6s Sinittan suosio laski. H\xc3\xa4n vaihtoi tyyli\xc3\xa4 ja nauhoitti Supremes EP:n (1993) sek\xc3\xa4 albumin Naughty Naughty (1995). Kumpainenkin sis\xc3\xa4lt\xc3\xa4\xc3\xa4 uusia versioita Motownin kappaleista. Vuonna 1990 Sinitta tulkitsi Joan Armatradingin s\xc3\xa4velm\xc3\xa4n Love and affection. Vuonna 1993 julkaistiin Aquarius, joka on s\xc3\xa4velm\xc3\xa4 musikaalista Hair.\n_START_SECTION_\nHuippusuosion j\xc3\xa4lkeen\n_START_PARAGRAPH_\nSinitta palasi musikaalien pariin. H\xc3\xa4net n\xc3\xa4htiin teoksissa Hair sek\xc3\xa4 Smokey Joe\'s Caf\xc3\xa9. Musikaalissa What a Feeling h\xc3\xa4n esitti itse\xc3\xa4\xc3\xa4n. 1997 Sinitta antoi \xc3\xa4\xc3\xa4nens\xc3\xa4 kuvitteellisen The Mojams-yhtyeen singlejulkaisulle You Can Do Magic. Singlen tuottivat Mike Stock ja Matt Aitken. Singlen kansikuvana k\xc3\xa4ytettiin Britannian entisen terveysministerin Edwina Currien tytt\xc3\xa4ren Debbie Currien kasvoja. Sinittan nime\xc3\xa4 ei mainittu lainkaan._NEWLINE_2000-luvulla Sinitta on ty\xc3\xb6skennellyt my\xc3\xb6s kulissien takana uusien kykyjen l\xc3\xb6yt\xc3\xa4miseksi ja kehitt\xc3\xa4miseksi. N\xc3\xa4ihin lukeutuvat muun muassa Daniel ja Natasha Bedingfield sek\xc3\xa4 Mylene Klass. Sinitta on ollut mukana my\xc3\xb6s erin\xc3\xa4isiss\xc3\xa4 televisiotuotannoissa Britanniassa, kuten tuomarina ITV-kanavan ohjelmassa Grease Is the Word, jossa haettiin henkil\xc3\xb6it\xc3\xa4 Sandyn ja Dannyn osiin musikaalissa Grease. Vuonna 2007 Sinitta levytti uuden version 1980-luvun hitist\xc3\xa4\xc3\xa4n Toy Boy.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nSinitta Malone nai maaliskuussa 2002 tuolloin 47-vuotiaan liikemies Andy Willnerin. Useiden keskenmenojen j\xc3\xa4lkeen pari p\xc3\xa4\xc3\xa4tyi adoptoimaan ja vuonna 2007 Sinittan perhe kasvoi Zac-pojalla ja Magdalena-tytt\xc3\xa4rell\xc3\xa4. Sinitta kertoi brittil\xc3\xa4isess\xc3\xa4 Daily Mail -lehdess\xc3\xa4 tammikuussa 2008 adoptioprosessistaan:_NEWLINE_\xc2\xbb"Katselin (lehdest\xc3\xa4) kaunista mustaihoista vauvaa Madonnan syliss\xc3\xa4 ja yksinkertaisesti purskahdin kyyneliin. Kaipuun ja menetyksen tunne vy\xc3\xb6ryi ylitseni. Vapisin ja t\xc3\xa4risin, mutta soitin sosiaalineuvojalleni k\xc3\xa4nnyk\xc3\xa4st\xc3\xa4ni ja rukoilin h\xc3\xa4nelt\xc3\xa4. Sanoin: \'Tied\xc3\xa4n, ettei meit\xc3\xa4 ole viel\xc3\xa4 hyv\xc3\xa4ksytty (adoptoimaan), ja tied\xc3\xa4n etten ole Madonna, mutta jos se mit\xc3\xa4 teen ty\xc3\xb6kseni auttaa asiaa, herran t\xc3\xa4hden auttakaa minua...\' Sosiaalineuvoja sanoi: \'Emme ole unohtaneet Teit\xc3\xa4. Itse asiassa tapasimme pienen tyt\xc3\xb6n jokin aika sitten ja tulitte mieleemme. H\xc3\xa4n jopa muistuttaa Teit\xc3\xa4 ulkon\xc3\xa4\xc3\xb6lt\xc3\xa4\xc3\xa4n.\'"\xc2\xbb_NEWLINE_Nuoruudessaan Sinitta seurusteli muun muassa n\xc3\xa4yttelij\xc3\xa4 Brad Pittin kanssa._NEWLINE_Er\xc3\xa4iss\xc3\xa4 l\xc3\xa4hteiss\xc3\xa4 Sinitta Malonen syntym\xc3\xa4paikaksi on mainittu Washington (DC). H\xc3\xa4nen syntym\xc3\xa4vuodekseen on mainittu l\xc3\xa4hteest\xc3\xa4 riippuen 1964, 1966 tai 1968.'